**Pravidlá uplatňovania paušálnych náhrad**

1. **Cestovné náhrady**

Pri financovaní výdavkov súvisiacich s pracovnou cestou, s výnimkou **prepravných nákladov**, sa uplatňuje paušálna náhrada. Paušálna náhrada pokrýva náhradu za ubytovanie, stravu, cestovné poistenie, miestnu dopravu v rámci miesta pracovnej cesty a potrebné dodatočné výdavky. Paušálne náhrady sa určia podľa aktuálnych sadzieb stanovených Európskou komisiou, ktoré sú zverejnené na internetovej stránke Európskej komisie:

https://ec.europa.eu/international-partnerships/system/files/per\_diem\_rates\_20191218.pdf

***a) Zahraničné pracovné cesty***

*Paušálna náhrada sa poskytuje za každý deň pracovnej cesty, ktorý vyžaduje prenocovanie v danom štáte, t. j. v prípade:*

* Slovenska – 205 €
* Nórska – 275 €
* Islandu – 349 €
* Lichtenštajnska (Švajčiarska) – 348 €

V dňoch, kedy pracovná cesta trvá viac ako 12 hodín bez prenocovania (zvyčajne posledný deň pracovnej cesty) sa paušálna náhrada znižuje o 50 %, t. j. v prípade:

* Slovenska – 103 €
* Nórska – 138 €
* Islandu – 175 €
* Lichtenštajnska (Švajčiarska) – 174 €

V dňoch, kedy zahraničná pracovná cesta trvá menej ako 12 hodín bez prenocovania, sa paušálna náhrada neposkytne.

Ak si pracovná cesta vyžaduje cestovanie cez niekoľko krajín, na účely výpočtu cestovnej náhrady sa použije paušálna suma za konečné miesto určenia (kde sa bude vykonávať aktivita).

**Príklad 1:** Zamestnanec vyrazil na služobnú cestu z Banskej Bystrice do Osla o 8:00 hod. Po dvoch prenocovaniach sa vrátil o 16:00 hod. **Keďže pracovná cesta v posledný deň trvala viac ako 12 hodín, cestovná náhrada sa poskytne v sume (275\*2) + 138 = 688 eur.**

**Príklad 2:** Zamestnanec vyrazil na služobnú cestu z Banskej Bystrice do Osla o 8:00 hod. Po dvoch prenocovaniach sa vrátil o 10:00 hod. **Keďže pracovná cesta v posledný deň trvala menej ako 12 hodín, cestovná náhrada sa poskytne v sume (275\*2) = 550 eur.**

***b) Tuzemská pracovná cesta***

Pre tuzemské pracovné cesty sa uplatnia rovnaké paušálne náhrady a pravidlá ako pre zahraničné pracovné cesty, znížené o 60 %[[1]](#footnote-1).

Pre tuzemské pracovné cesty v rámci SR sa za každý aj začatý deň bez prenocovania poskytne jednotná cestovná náhrada 9 eur.

**Príklad 1:** Zamestnanec vyrazil na služobnú cestu z Banskej Bystrice do Košíc o 8:00 hod a vrátil sa o 16:00 hod toho istého dňa. **Cestovná náhrada sa poskytne vo výške 9 eur.**

**Príklad 2:** Zamestnanec vyrazil na služobnú cestu z Banskej Bystrice do Košíc o 8:00 hod a vrátil sa o 16:00 hod. nasledujúceho dňa, t. j. prenocoval v Košiciach. **Cestovná náhrada sa poskytne v sume (205\*0,4) + 9 = 91 €.**

**Príklad 3:** Zamestnanec Nórskeho partnera vyrazil na tuzemskú služobnú cestu z Bergenu do Osla o 8:00 hod a vrátil sa o 16:00 hod. nasledujúceho dňa, t. j. prenocoval v Osle. **Cestovná náhrada sa poskytne v sume (275\*0,4) + (138\*0,4) = 165 €.**

1. **Prepravné náklady**

Prepravné náklady na **zahraničné pracovné cesty** a tuzemské pracovné cesty v iných krajinách než na Slovensku sa vypočítajú v súlade s príslušnými právnymi predpismi krajiny prijímateľa, resp. partnera projektu.

Pre **tuzemské pracovné cesty na Slovensku** sú prepravné jednotkové náklady vypočítané ako 0,1 eura na km. Vzdialenosť z miesta začiatku na miesto konania aktivity a späť sa vypočíta použitím najrýchlejšej cesty podľa [www.maps.google.com](http://www.maps.google.com). Tolerancia je 25 km; v opačnom prípade môže byť požadované zdôvodnenie.

**Príklad:**

Miesto konania aktivity (cieľ pracovnej cesty) je v Banskej Bystrici, začiatok pracovnej cesty je v Košiciach. Do prehliadača na [www.maps.google.com](http://www.maps.google.com) sa zadá trasa Košice – Banská Bystrica – Košice, pričom z ponúknutých možností trasy sa zvolí najrýchlejšia (aktuálne 458 km). Cestovná náhrada sa vypočíta ako 458\*0,1, t. j. 45,80 €. Tolerancia 25 km slúži na započítanie prípadných obchádzok. Ak by vykazovaná dĺžka trasy presiahla 483 km, môže sa vyžadovať zdôvodnenie.

1. Táto suma aktuálne predstavuje v prípade tuzemských ciest na Slovensku 82 eur a bola vypočítaná na základe publikácie Základné ukazovatele za dovolenkové a služobné cesty Štatistického úradu SR za rok 2018, ktorá je k dispozícii na <https://slovak.statistics.sk/PortalTraffic/fileServlet?Dokument=c6ffbd97-71a9-45e9-b0df-26888c7ac9c3>. Podľa tejto publikácie priemerná cena za **prenocovanie** dosiahla približne 62 eur. K tejto sume bola pripočítaná maximálna suma stravného podľa zákona o cestovných náhradách (približne 12 eur) a 8 eur na vreckové (max 40 %, t. j. približne 5 eur) a prípadnú miestnu prepravu a nutné vedľajšie výdavky (parkovanie a pod. – 3 eurá). [↑](#footnote-ref-1)